  Майя Бывальцева Удмуртиын «Театральное Приволжье» фестивальлэн улосвыл люкетаз куриськонъёсты кутон йылпумъяськиз. Оглом 81 куриськон вуиз – 59-эз нылпи коллективъёслэсь но 22-ез егитъёслэн. Вожвылъяськонэ 65 коллектив пыриськоз. Со сярысь улосвыл тӧролэн но кивалтэтлэн пресс-службаез ивортӥз. Театр кружокъёслэсь но студиослэсь куриськонъёс 18 муниципал кылдытэтъёсысь вуизы. Одӥгез гинэ спектакль удмурт кылын пуктэмын – Пичи Пурга ёросысь Эдейгуртысь «Чингыли» нылпи театрлэн. Озьы ик лыдӟе: «Удмурт калыклэн кунлыкез: кутсконэз но туала вакытлэн куронъёсыз» Ужъёс пӧртэм ӧръёсъя дасямын – драма, комедия, крезьгуро выжыкыл, дуннеысь калыкъёслэн выжыкылъёссы, ӟуч но кунгожсьӧр классикая литературая но крезьгуръя композициос, туала пьесаос но инсценировкаос. Быръён люкетэз видеоматериалъёсъя онлайн амалэн ортче. Фестивальлэн округъя люкетаз пыриськон понна коллективъёсты театр удысысь тодмо ужасьёс быръёзы. Кыкетӥ арзэ жюриен Удмуртиысь калык артист, Россиысь дано артист, Удмуртиысь театрын ужасьёслэн огазеяськонзылэн тӧроез Александр Мустаев кивалтэ. Фестивальлэн улосвыл люкетэзлы йылпумъянъёс 20-тӥ толсурозь лэсьтозы. «Егитъёслэн спектакльзы» но «Пиналъёслэн спектакльзы» ӧръёсъя быдэн одӥг устоосыз ужъёс ӵектослэн округъя люкетаз дэмламын луозы. Тодэ вайытом, «Театральное Приволжье» фестиваль Приволжск федерал округын кыкетӥзэ ортче. Сое Росси азьмуртлэн округъя ужоскето муртэзлэн Игорь Комаровлэн аппаратэз радъя. Кылем арын Удмуртиын ӵектосэ 50 коллективъёс пыриськизы.  Тегъёс: Лулчеберет Ижкар Театр егитъёс Удмуртия фестиваль пиналъёс  